Geir-Ketil Hansen (Sosialistisk Venstreparti), 2013-06-21:
Regjeringens forslag til revidert nasjonalbudsjett er et viktig bidrag til stabil utvikling i norsk økonomi. Situasjonen i Europa er fortsatt alvorlig, med høy arbeidsledighet og økonomisk krise som rammer befolkningen hardt. De tiltakene som foreslås i revidert, er en vekstpakke for næringslivet med en tiltakspakke for skogsektoren, et bidrag for å styrke situasjonen for konkurranseutsatt industri. I tillegg skjerpes oljeskatten, hvor petroleumssektoren får redusert sine avskrivninger noe, et tiltak for å dempe den høye investeringsveksten som har bidratt til den betydelige kostnadsveksten og todelingen av norsk økonomi. En av hovedmålsettingene i regjeringspartienes økonomiske politikk har vært å utjevne forskjellene i samfunnet, holde sysselsettingen oppe og arbeidsledigheten nede. Det har vi klart til tross for en betydelig økonomisk krise og rekordhøy arbeidsledighet i Europa – 350 000 nye årsverk siden 2005, og den laveste ledigheten Europa, mot et europeisk gjennomsnitt på 12 pst. Den lave ledigheten til tross, i den siste tiden har vi registret at ledigheten har økt noe også her i landet, det er bekymringsfullt. Regjeringen må følge utviklingen nøye og være parat til å sette inn ekstraordinære tiltak om situasjonen skulle kreve det. I revidert blir det foreslått å starte opp en rekke større byggeprosjekter, universitetsbygg i Trondheim, Bergen og på Ås. Stortinget har denne uken vedtatt Nasjonal transportplan, hvor rammen til bygging av vei og jernbane økes med 500 mrd. kr. I går ble neste års rammer for kommunesektoren vedtatt, kommunene får en økning på 6,5 mrd. kr. Summen av dette vil bidra til å holde aktiviteten oppe og arbeidsledigheten nede. Av enkelttiltak i budsjettforslaget i revidert som jeg spesielt vil framheve, er oppstart av de nye universitetsbyggene i Trondheim, Bergen og på Ås tiltakspakke mot den sterke prisveksten i boligsektoren 400 flere studentboliger enn planlagt i 2013, til sammen 1 500 nye økt skattlegging av bolig nummer to økte lånerammer for Husbanken og økte tilskudd til utleieboliger. Summen av tiltakene ser faktisk ut til å begynne å virke. Prisveksten er i ferd med å flate ut, det er flere gode tiltak for miljøet, endring av bilavgiften, slik at det blir billigere å kjøpe miljøvennlige hybridbiler, mer til jernbane og opprusting av Oslotunnelen og Ofotbanen. En forsvarlig økonomisk politikk, et robust skattesystem, en forutsigbar bruk av oljepenger gjennom handlingsregelen, er viktige hjørnesteiner i norsk politikk. Det har sikret finansieringen av velferdsstaten, samtidig som det har sikret vekst og nye arbeidsplasser i industri og næringsliv. Dette har regjeringspartiene stått samlet om i to regjeringsperioder, det skal vi videreføre også i neste periode. På dette helt sentrale området i norsk politikk spriker høyresiden som staur i alle retninger – fra Fremskrittspartiets skattelettelser i 100 mrd. kronersklassen og økning av rammen til Nasjonal transportplan med 1 000 mrd. kr, til Høyre som vil bruke mindre oljepenger enn regjeringen og skattelette i 20–25 mrd. kronersklassen, samtidig som også de vil øke utgiftssiden betydelig til skole, utdanning, samferdsel, OPS, forskning osv. Dette er ikke i nærheten av å henge sammen. Dette er en politikk for å svekke velferdsstaten og for å øke arbeidsledigheten.